钦定古今图书集成/明伦汇编/闺媛典/第352卷 > 《水上神女赋》前人
## 钦定古今图书集成/明伦汇编/闺媛典/第352卷 > 《水上神女赋》前人

《江上》丈人游宦荆吴，首卫国，望燕途，历秦关，出宋都，
遍览下蔡之女，具悦淇上之姝，“未有粉白黛黑，鬼神
之所无也。迺造南中，渡炎洲，迳玉磵，越金流，路逶迤
而无轨，野忽漭而鲜俦，山反复而参错，水绕灌而萦
薄，石五采而横峰，云千色而承萼，日炯炯而舒光，雨
屑屑而梢落”，紫茎绕迳始参差，红荷缘水才灼烁。忽
而精飞。视乱，意徙心移。绮靡菱盖，怅望蕙枝，一丽女
兮碧渚之涯。暧暧也，非云非雾，如烟如霞，诸光诸色，
杂卉杂华；的的也，象珪象璧，若虚若实。绫锦共文，瑶
贝合质。遂乃红唇写朱，真眉学月。美目艳起，秀色烂
发。窈窕暂见，偃蹇还没。冶异绝俗，奇丽不常。青琴羞
艳，素女惭光。笑李后于汉主，耻西施于越王。神翻覆
而愉悦，志离合而感伤。女遂俯整玉轪，仰肃金镳。或
采丹叶，或拾翠条。守明玑而为誓，解琅玕而相要；情
乍合而还散，色半亲而复娇。耸軿车于水际，亭云霓
于山椒。奄神祇之彷像，共光气而寂寥。于时也，彩霞
绕绕，卿云缦缦；石琼文而翕赩，山龙鳞而炤烂。苔绿
根而攒集，草红葩而舒散，日炫晃以昽光，树葳蕤而
葱粲。无西海之浩荡，见若木之千寻，非丹山之赫曦，
闻琴瑟之空音。理洞彻于俗听，物惊怪于世心。恨精
影之不滞，悼光晷之难惜，阅有无于俄顷，验变化于
咫尺，视空同而失貌，察倏忽而亡迹，野田田而虚翠，
水湛湛而空碧。迺唱《桂櫂》，凌冲波，背橘浦，向椒阿，硉
矹木石，洪漭蛟鼍，顾御仆而情饶，巡左右而怨多，吊
石渚而一欷，怅沙洲而少歌，苟悬天兮有命，永离决
兮若何？妙声无形，奇色非质，丽于嫔嫱，精于琴瑟，寻
汉女而空佩，观清角而无匹，嫔杨不足闻知，夔牙焉
能委悉？何如明月之忌元云，秋露之惭白日，愁知形
有之留滞，非英灵之所要术也。